الليل باك اعمارنه بحجة سهر
وقشمرانه بسالفة نجمه وكمر
فرهد من عيونه النوم العتيك
وزت ملامحنه اعله مشراكت قهر
وحته كيعان الوطن كالتنه موت
ورافكت جنازنه وكشخت صور
بابهم طردنه ونطانه كفاه
وصاحنه الشباج ونطيناه ظهر
بينه من العيب جم غتره وعباه
وبينه جم اصمالله للجازي وعثر
اشما اسمهم ينحجي بطاري نثور
الحركه تركب راسهه بدمنه سفر
عافيه أجر عافيه ونخلص سبيل
نشتغل برواحنه ونوكع مطر
عشنه هجران بوكت بي ملكه حار
هسه مبتعدين بس عشنه بسمر
خطوه خطوه الشوف من يعثر نتيه
الساجيه الماتنثلم بخت الحفر
لا تفرعون اللسن فرعو الضمير
الغييه تشرب وجه صاحبها نهر
المآخذ اعله الفاس مايهوه التطير
ولا يرف كلبه ع أغصان الشجر
مهي نكلت سالفه ادورلهه بير
ماتريد الينشرب وكت السحر
كلنه ماننعاف جي ضاكونه عيب
كبر بينه المستحه وبيهم زغر
فدوه ماكالولنه من اتبده ميل
غندبو والساعه لمتنه ب شهر
جنه يمهم بالعطش نتسمه نيل
اشطبونه ومابجو باخر سطر
غشمه ماحسبنه للطيف البعيد
وحته مافزينه من غنو وفر
هي هيج الدمعه لو رادت تطيح
تسكي خدينك كبل طبت الخبر
كبل لا ننعاف صلينه اشتياق
ومدري شنهو بروحنه اذن ونكسر
هااا يبعد الهااا كفاكم صم دخان
وشتهى عويناتنه وعرس نظر
كشخ بيه التعب والليل الغريب
وبالنه اشمنكلبه مابي مستقر
دمعه دمعه وسالفه وكاس وشليل
ايغيمن بكل ليله ويندهنه شر
وياخذنه البابهم ونرد نصيح
صاحنه الشباج ونطيناه
ظهر